b'\n_START_ARTICLE_\nSistemizacija delovnih mest\n_START_PARAGRAPH_\nSistemizacija delovnih mest je po dolo\xc4\x8dilih zakona o delovnih razmerjih  obvezen splo\xc5\xa1ni organizacijski interni akt za vsakega delodajalca, ki ima zaposlenih ve\xc4\x8d kot 10 delavcev. Akt o sistemizaciji delovnih mest je pogosto poimenovan kot Pravilnik o sistemizaciji delovnih mest. Dolo\xc4\x8da notranjo organizacijo dela podjetja, vklju\xc4\x8dno z delovnimi mesti in njihovimi opisi, ki opredeljujejo delovne naloge, zahtevnost dela, zahteve, pogoje za opravljanje dela na posameznem delovnem mestu in odgovornosti posameznika na dolo\xc4\x8denem delovnem mestu.   Sistemizacija delovnih mest je torej rezultat delitve dela, ki upo\xc5\xa1teva organizacijske na\xc4\x8dela delitve dela ter pogoje dela. Nuditi mora vse elemente, ki so potrebni za urejanje delitve dela, vodenje kadrovskih procesov in urejanje sistema pla\xc4\x8d. Osnova za sistemiziranje dela so delovne naloge, vezane na delovna mesta ali delovna podro\xc4\x8dja. Sistemizacija delovnih mest mora biti predstavljena jasno, razumljivo, natan\xc4\x8dno in dosledno.\n_START_SECTION_\nPomen in vloga\n_START_PARAGRAPH_\nSistemizacija delovnih mest je vsestranski dokument, ki ima v razli\xc4\x8dnih organizacijah razli\xc4\x8den pomen. Dobra sistemizacija omogo\xc4\x8da u\xc4\x8dinkovito selekcijo kadrov, saj slu\xc5\xbei kot podlaga za izbor najustreznej\xc5\xa1ih kadrov. Ustrezna opredelitev zahtev, ki jih mora dosegati delavec na dolo\xc4\x8denem delovnem mestu nam namre\xc4\x8d omogo\xc4\x8da, da bolj zanesljivo izberemo ljudi, ki bodo dolo\xc4\x8deno delo opravljali kar najbolj u\xc4\x8dinkovito. Dobra sistemizacija delovnih mest omogo\xc4\x8da tudi na\xc4\x8drtovanje usposabljanja, napredovanja, notranjo prerazporeditev ter izgradnjo in na\xc4\x8drtovanje posameznikove kariere in tudi doseganje poslovnih rezultatov.  Slu\xc5\xbei za bolj\xc5\xa1e poznavanje organizacije in njenega poslovanja. Omogo\xc4\x8da na\xc4\x8drtovanje, organiziranje in delitev dela, ugotavljanje zahtevnosti dela, ki slu\xc5\xbei kot osnova za dolo\xc4\x8danje pla\xc4\x8d, vsestranski razvoj in napredovanje zaposlenih ter sklepanje pogodb o zaposlitvi in dolo\xc4\x8danje ter razmejevanje odgovornosti in pristojnosti.  Nudi tudi osnovo za pripravo ustreznih kriterijev za nagrajevanje ter motiviranje zaposlenih.  Sistemizacija delovnih mest te\xc5\xbei k nadaljnjemu razvoju organiziranosti dela , se ob\xc4\x8dasno tudi spreminja in nadgrajuje glede na potrebe in spremembe na trgu dela trgu dela.\n_START_SECTION_\nIzhodi\xc5\xa1\xc4\x8da za izdelavo sistemizacije delovnih mest\n_START_PARAGRAPH_\nAkt o sistemizaciji mora biti pripravljen v skladu z veljavno zakonodajo, pri oblikovanju sistemizacije delovnih mest pa se ne opiramo zgolj na zakonsko obvezne sestavine, temve\xc4\x8d vsebino prilagodimo priporo\xc4\x8dilom stroke in jo oblikujemo tako, da bo za podjetje koristna. Pri tem upo\xc5\xa1tevamo razli\xc4\x8dne namene in vidike akta, na primer organizacijski vidik, vidik vodenja kadrovskih procesov, motivacijski vidik, vidik varovanja zdravja, varnosti pri delu in podobno.    Izdelavo sistemizacije delovnih mest moramo prilagajati konkretnim situacijam, potrebam in namenom. Sistemizacijo delovnih mest jemljemo kot delovni pripomo\xc4\x8dek, ki ga moramo za \xc4\x8dim ve\xc4\x8djo u\xc4\x8dinkovitost nenehno optimizirati glede na potrebe.\n_START_SECTION_\nMetodologija in postopek izdelave\n_START_PARAGRAPH_\nIzdelava sistemizacije delovnih mest pri razli\xc4\x8dnih organizacijah ni enoten proces, temve\xc4\x8d se razlikuje od organizacije do organizacije.  Pri pripravi sistemizacije sledimo vnaprej postavljenim ciljem, ki so skladni s potrebami organizacije. Nato s prou\xc4\x8devanjem organizacije zberemo potrebne podatke za izdelavo sistemizacije. Pri tem uporabljamo razli\xc4\x8dne metode, na primer vpra\xc5\xa1alnik, intervju ali sistemati\xc4\x8dno opazovanje.   Osnova za sistemiziranje delovnih mest je delovna naloga, v katero se povezujejo opravila, vezana na dolo\xc4\x8deno podro\xc4\x8dje.  Zbrani podatki slu\xc5\xbeijo kot osnova za izdelavo Pravilnika o sistemizaciji delovnih mest in opisa delovnih mest. Ko sistemizacijo sprejmemo je potrebno tudi njeno stalno izpopolnjevanje.'